Прынамсі, рэспубліканская алімпіяда па працоўным навучанні ў нашай краіне праходзіць ужо сёмы раз. Як адзначыў старшыня журы завяршальнага этапа, загадчык кафедры тэхналогіі і методыкі выкладання Полацкага дзяржаўнага ўніверсітэта Сяргей Завістоўскі, сёння працоўнае навучанне – гэта комплексная дысцыпліна, да якой, на шчасце, у апошнія гады значна змяніўся падыход. Вельмі выразна тут выступаюць і міжпрадметныя сувязі – у прыватнасці, без вывучэння матэматыкі, фізікі, хіміі вывучэнне дысцыпліны становіцца немагчымым. Вучні працуюць з самымі разнастайнымі матэрыяламі, выкарыстоўваюць сучаснае абсталяванне і тэхналогіі. Адным словам, погляд, што на працоўным навучанні дзяцей вучаць, вобразна кажучы, забіваць цвікі, даўно адышоў у мінулае. Сур’ёзны змест, якім напоўнены вучэбныя планы, сёння дазваляе выхаваць сапраўднага спецыяліста, які валодае прафесіянальнымі навыкамі.